Norvegia

For lydskriften, se Norvegia (lydskrift).

Norvegia® er et registrert varemerke for en norsk ost som eies og produseres ved TINEs anlegg på Jæren. Osten er en hvitost/gulost av typen goudaost, som har en mild og fyldig smak. Norvegia er Norges mest solgte ost.

 Historien bak Norvegia 
Norvegia startet karrieren under navnet «Norsk Gouda». Produksjonen av denne osten var imidlertid et håndverk vi måtte lære av hollendere. Produksjonen av Norsk Gouda startet opp ved Nitedalen Ysteri (etablert i 1858) i 1859, men metoden spredte seg senere til en andre meierier rundt om i landet. Det ble klart at kvaliteten på osten ikke var bra nok ved ysteriet i Nittedal, så det ble nedlagt i 1867.

Det var først i 1920 at det ble igangsatt industriell produksjon av Norsk Gouda. Standardisering av goudaost ble innført i 1925. Norges Eksportlag ble etablert i 1928. Den norskproduserte osten ble eksportert under navnet «Norwegian Gauda», men navnet på eksportvaren førte etter hvert til en større konflikt med hollenderne. Det førte til at den norske osten etter hvert måtte bytte navn. Merkenavnet Norvegia® ble derfor lansert i 1962.

 Produksjon 
Pasteurisert melk blir fylt opp i store ystekar og blir varmet opp til ca. 30 °C. Deretter tilsettes løpe og syrningskultur. Det er syrningskulturen som er avgjørende for hvilken smak, konsistens og hullsetting osten får. Syrningskulturen for Norvegia er spesiell og hvordan man har kommet frem til akkurat denne kulturen er en hemmelighet. Løpen får melken til å stivne, den får en konsistens på linje med gele. Geleen blir deretter skåret opp i små terninger av langsgående og tversgående kniver. Etterhvert trekker terningene seg sammen til faste ostekorn, i denne prosessen blir mysen skilt ut. Ostekornene blir så presset sammen i store kaker som blir lagt i former for der å bli saltet og satt til modning. De ulike typene av Norvegia har ulik modningstid.

 Porteføljen av Norvegia 
Per 2025 finnes det til vanlig åtte typer av Norvegia (se liste), men anledningsvis modnes det også noen hele ostehjul i henholdsvis tre og fem år. Disse ostene får betegnelsene Norvegia Reserve (minst tre års modning). og Norvegia Special Reserve (minst fem års modning)
 Norvegia® Lettost 16% fett
 Norvegia® Naturlig Proteinrik
 Norvegia® Original
 Norvegia® Smaksrik
 Norvegia® Vellagret - fra ostehjul
 Norvegia® Ekstra Vellagret - fra ostehjul
 Norvegia® Nøkkel Lettost 16% fett
 Norvegia® Nøkkel

 Referanser 
melk.no Norvegia
Norsk ostehistorie: Moderne «norske» industrioster. Ostelandet Norge. Besøkt 2025-02-18
Historien om Norvegia®. TINE. Besøkt 2025-02-18
Norvegia® Reserve 3 år 28 % skorpe 10 kg. TINE Handel. Besøkt 2025-02-18
Norvegia® Special Reserve 5 år 28 % skorpe 10 kg. TINE Handel. Besøkt 2025-02-18

 Eksterne lenker 


Kategori:oster
Kategori:Løypeoster
Kategori:Norske oster
Kategori:TINE
Kategori:Matvaremerker